সংবাদ সম্মেলনে প্রধানমন্ত্রী লিখিত বক্তব্যে বলেন, ১৯৯৭ সালে ৪টি দেশ নিয়ে শুরু হওয়া ‘বিসটেক’ পরবর্তী সময়ে ২০০৪ সালে ৭টি দেশ নিয়ে ‘বিমসটেক’ হিসেবে নতুন করে যাত্রা শুরু করে। বিমসটেক ২১ বছর পূর্ণ করায় এবারের শীর্ষ সম্মেলন ছিল খুবই গুরুত্বপূর্ণ। সম্মেলনে বিগত দশ বছরে আর্থ সামাজিক ক্ষেত্রে বাংলাদেশের অর্জিত সাফল্য তুলে ধরে প্রধানমন্ত্রী শেখ হাসিনা বিমসটেক অঞ্চলের দারিদ্র ও জলবায়ু পরিবর্তন জনিত অভিঘাত, সন্ত্রাস ও অন্যান্য সমস্যাকে যৌথভাবে মোকাবেলা করার আহ্বান জানানো হয়েছে। প্রধানমন্ত্রী বলেন, বিগত ২১ বছরের সাফল্য-ব্যর্থতার পরিপ্রেক্ষিতে বিমসটেককে আরও শক্তিশালী করার জন্য নেতৃবৃন্দকে আহ্বান জানিয়েছি। সম্মেলনে ২০১০ সালে ভারতের গোয়াতে বিমসটেক লিডারদের শীর্ষ সম্মেলনে ১৬ দফা ঘোষণাকে দ্রুত বাস্তবায়নের তাগিদ দেয়া হয়েছে। সামষ্টিক উন্নয়নের জন্য বিমসটেক মুক্ত বাণিজ্য অঞ্চল গঠন, বিনিয়োগ বৃদ্ধি, বিদ্যুৎ ক্ষেত্রে সহায়তা ও পুঁজি বিনিয়োগের বিষয়ে তাগিদ দিয়েছি। এর জন্য প্রয়োজনীয় আইনি কাঠামো ও আইনি দলিল সম্পন্ন করার জন্য জোর দিয়েছি।